Μπιφτέκια αφράτα με γέμιση λαχανικών
Μπιφτέκια. Η καλύτερη απάντηση στην ερώτηση «Τι θα φάμε σήμερα;».
500 γρ. κιμάς μοσχαρίσιος, από ελιά, 3 φέτες ψωμί μπαγιάτικο, χωρίς την κόρα, θρυμματισμένο, 1/2 κουτ. γλυκού σόδα μαγειρική, 2 ξερά κρεμμύδια, χοντροτριμμένα, 1/2 ματσάκι μαϊντανός, ψιλοκομμένος, 60 ml ελαιόλαδο + για το ταψί, αλάτι, πιπέρι φρεσκοτριμμένο, 1 μικρό κολοκυθάκι, τριμμένο, 1 πιπεριά κέρατο, ψιλοκομμένη, 4 ντοματίνια, ψιλοκομμένα, 1/3 ματσάκι άνηθος, ψιλοκομμένος, αλάτι, πιπέρι φρεσκοτριμμένο
Για τα αφράτα μπιφτέκια με γέμιση λαχανικών, ανακατεύουμε σε ένα μπολ όλα τα υλικά για τα μπιφτέκια. Ζυμώνουμε με τα χέρια για 3-4 λεπτά, μέχρι να σχηματιστεί ένα αφράτο μείγμα. Σκεπάζουμε με μεμβράνη και βάζουμε στο ψυγείο για 1 ώρα, για να σφίξει το μείγμα και να πλάθεται ευκολότερα. Σε ένα μπολ ανακατεύουμε όλα τα υλικά της γέμισης. Προθερμαίνουμε το γκριλ του φούρνου.Λαδώνουμε ελαφρώς ένα μέτριο ταψί. Πλάθουμε τον κιμά σε 8 μικρά μπιφτέκια. Πιέζουμε το καθένα με το χέρι ώστε να πλατύνει, βάζουμε στο κέντρο 1 κουτ. σούπας γέμιση και κλείνουμε το μείγμα του κιμά για να εγκλωβίσουμε τη γέμιση. Αραδιάζουμε στο ταψί και ψήνουμε στο ψηλότερο ράφι του φούρνου για 4-5 λεπτά από κάθε πλευρά, μέχρι να ροδίσουν.Συνοδεύουμε με σαλάτα και πατάτες τηγανητές ή πουρέ.
Κολοκυθάκια,Μοσχαρίσιος κιμάς,BBQ